2. ปัจจัยความเสี่ยง

ความเสี่ยงจากการผันผวนของราคาวัตถุดิบ 

เนื่องจากวัตถุดิบเป็นปัจจัยหลักในการผลิตอาหารสัตว์
โดยวัตถุดิบที่นำมาใช้จำเป็นต้องใช้วัตถุดิบจากธรรมชาติ
มาผ่านกระบวนการผลิตเพื่อให้ออกมาเป็นผลิตภัณฑ์อาหารสัตว์ที่มีคุณภาพและมาตรฐาน
ซึ่งวัตถุดิบที่สำคัญในการผลิตได้แก่ ปลาป่น กากถั่วเหลือง แป้งสาลี ข้าวโพด ดังนั้นบริษัทฯ
อาจจะต้องประสบปัญหาในเรื่องการผันผวนของราคาวัตถุดิบที่มีการเปลี่ยนแปลงไปตามความต้องการของตลาด
การชี้นำราคาของผูนำตลาด หรือประสบปัญหาในเรื่องการขาดแคลนวัตถุดิบ
อีกทั้งราคาสินค้าของบริษัทฯ ไม่สามารถปรับขึ้นราคาตามต้นทุนที่แท้จริง
เนื่องจากถูกควบคุมโดยกรมการค้าภายใน
ทำให้การขอปรับราคาขายอาจปรับได้ไม่เท่ากับการเพิ่มขึ้นของราคาวัตถุดิบในบางครั้ง
ในปีที่ผ่านมาราคาของวัตถุดิบมีความผันผวนจากราคาน้ำมันและค่าขนส่งที่ปรับตัวสูงขึ้น
ผลผลิตทางการเกษตรมีปริมาณลดลงเนื่องจากภาวะโลกร้อน

การบริหารความเสี่ยง

บริษัทฯ มีนโยบายในการจัดซื้อวัตถุดิบในปริมาณที่เหมาะสมกับระดับการผลิต
บริหารสินค้าคงคลังที่เหมาะสม ตามความต้องการใช้จริง พร้อมทั้งมีการหาแหล่งวัตถุดิบใหม่ๆ
หลากหลายและกระจายไปตามภูมิภาคต่างๆ รวมถึงการใช้วัตถุดิบแบบผสมผสานกัน
โดยหาวัตถุดิบอื่นที่มีราคาถูกทดแทนวัตถุดิบที่ราคาแพง
มีการคาดการณ์ราคาวัตถุดิบเพื่อป้องกันความเสี่ยงในด้านความไม่แน่นอนของราคา
ตลอดจนการทำสัญญาซื้อขายล่วงหน้าในเรื่องของปริมาณ คุณภาพของวัตถุดิบที่บริษัทต้องการ

ความเสี่ยงจากอัตราแลกเปลี่ยน

บริษัทฯ มีการนำเข้าวัตถุดิบบางชนิด ได้แก่ ตับปลาหมึก แป้งสาลี น้ำนึ่งปลา
ซึ่งเป็นวัตถุดิบสำคัญที่ใช้เพื่อเสริมคุณค่าอาหารสัตว์น้ำ
เป็นส่วนช่วยในการเสริมสร้างโปรตีนและไขมันให้แก่สัตว์น้ำ โดยบริษัทฯ
จะจัดซื้อวัตถุดิบเป็นสกุลเงินเยนและดอลลาร์
ทำให้ความผันผวนของอัตราแลกเปลี่ยนมีผลต่อต้นทุนการผลิตและการดำเนินงานของบริษัทฯ
โดยตรงเนื่องจากรายได้หลักของบริษัทฯ
มาจากการจำหน่ายผลิตภัณฑ์ให้แก่ลูกค้าภายในประเทศซึ่งได้แก่กลุ่มตัวแทนจำหน่าย
และกลุ่มเกษตรกร บริษัทฯ จึงมีรายได้เป็นเงินบาท ในขณะที่บริษัทฯ
มีรายจ่ายบางส่วนเป็นเงินตราต่างประเทศ

การบริหารความเสี่ยง

บริษัทฯ
มีนโยบายในการป้องกันความเสี่ยงจากอัตราแลกเปลี่ยนโดยการตกลงทำสัญญาซื้อขายเงินตราต่างประเทศกับธนาคารล่วงหน้า
(Forward Contract) เพื่อประกันความเสี่ยงเป็นครั้งคราว คราวละไม่เกิน 3 เดือน
รวมทั้งมีการศึกษาข้อมูลสถิติความผันผวนของอัตราแลกเปลี่ยนในแต่ละสกุลเงิน

ความเสี่ยงจากการจำหน่ายภายในประเทศ

บริษัทฯ มีรายได้หลักจากการจำหน่ายสินค้าภายในประเทศ
หากปีใดความต้องการอาหารสัตว์ลดลงเนื่องจากสภาพแวดล้อม หรือ สภาพดินฟ้าอากาศที่ไม่อำนวย
ก็จะเกิดผลกระทบที่มีนัยสำคัญต่อยอดขายรวมของบริษัทฯ การเลี้ยงกุ้งและปลาจะเป็นไปตามฤดูกาล
ปริมาณการขายอาหารกุ้งและปลามักจะลดต่ำลงในช่วงปลายฤดูฝนถึงฤดูหนาว
เนื่องจากทั้งกุ้งและปลาจะกินอาหารน้อยลง แต่ถ้าหากมีโรคระบาดชนิดร้ายแรง
หรือสภาวะภัยแล้งหรือน้ำท่วม ที่ไม่สามารถคาดการณ์ได้เกิดขึ้น
ก็จะส่งผลกระทบมายังอุตสาหกรรมผู้ผลิตอาหารสัตว์ทั้งหมด

การบริหารความเสี่ยง

บริษัทฯ ได้มีการลงทุนในกิจการอื่นๆ เพื่อเป็นการเสริมรายได้ให้แก่บริษัท
รวมทั้งยังขยายตลาดอาหารสัตว์น้ำในต่างประเทศเพื่อป้องกันความเสี่ยงที่อาจจะเกิดขึ้นจากการจำหน่ายในประเทศเป็นหลัก

ความเสี่ยงจากการลงทุนในธุรกิจอื่นๆ ทั้งในประเทศและต่างประเทศ

บริษัทฯ มีการลงทุนในธุรกิจอื่นๆ จึงอาจก่อให้เกิดความเสี่ยงในการควบคุมดูแลดำเนินการ
โดยเฉพาะการลงทุนในต่างประเทศยังต้องมีความเสี่ยงจากปัจจัยทางด้านการเมือง กฎหมาย
หรือภาวะเศรษฐกิจของประเทศที่อาจมีการเปลี่ยนแปลง

การบริหารความเสี่ยง

บริษัทฯ ได้มีการจัดส่งผู้บริหารเข้าไปดูแลกิจการอื่นๆ ทั้งในประเทศและต่างประเทศ
รวมทั้งให้มีการรายงานผลการดำเนินงานของแต่ละเดือนในที่ประชุมกรรมการบริษัทฯ

ความเสี่ยงจากการเสนอขายใบสำคัญแสดงสิทธิ

บริษัทฯ มีความเสี่ยงที่จะไม่ได้รับเงินเพิ่มทุนจากการใช้สิทธิซื้อหุ้นสามัญของผู้ถือใบสำคัญแสดงสิทธิ
ที่อาจเกิดขึ้นในกรณีที่ราคาหุ้นสามัญของบริษัทฯ ต่ำกว่าราคาการใช้สิทธิ ณ
วันที่ครบกำหนดให้มีการใช้สิทธิซื้อหุ้นของบริษัทฯ ทำให้บริษัทฯ จะไม่ได้รับเงินเพิ่มทุนตามที่กำหนดไว้

นอกจากนี้
ผู้ถือใบสำคัญแสดงสิทธิมีความเสี่ยงจากเงื่อนไขการปรับสิทธิตามข้อกำหนดว่าด้วยสิทธิและหน้าที่ของผู้ออกใบสำคัญแสดงสิทธิและผู้ถือใบสำคัญแสดงสิทธิ
เนื่องจากการปรับสิทธิดังกล่าวจะคำนึงถึงราคาของหุ้นสามัญ ณ วันปรับสิทธิเท่านั้น
โดยไม่คำนึงถึงมูลค่าตามเวลา (Time Value) แต่อย่างใด
ซึ่งมูลค่าตามเวลาของใบสำคัญแสดงสิทธิจะลดลงเมื่อเวลาการใช้สิทธิของใบสำคัญแสดงสิทธิเหลือน้อยลง

การบริหารความเสี่ยง

บริษัทฯ มีนโยบายระมัดระวัง (Conservative) ในการขยายการลงทุนและการก่อหนี้
โดยเฉพาะหนี้ผูกพันระยะยาว ดังนั้นที่ผ่านมาเมื่อบริษัทฯ มีการขยายตัวในสินทรัพย์
เงินทุนที่ใช้นั้นจึงจะมาจากทั้งหนี้สินและส่วนของผู้ถือหุ้น